CELEX: 32018D1921
Language: mt
Date: 2018-12-04 00:00:00
Title: Deċiżjoni ta' Implimentazzjoni tal-Kunsill (UE) 2018/1921 tal-4 ta' Diċembru 2018 li temenda d-Deċiżjoni ta' Implimentazzjoni 2013/191/UE li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud

7.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 311/36
               
            
         DEĊIŻJONI TA' IMPLIMENTAZZJONI TAL-KUNSILL (UE) 2018/1921
         tal-4 ta' Diċembru 2018
         li temenda d-Deċiżjoni ta' Implimentazzjoni 2013/191/UE li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Id-Deċiżjoni ta' Implimentazzjoni tal-Kunsill 2013/191/UE (2) awtorizzat lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE (il-“miżura speċjali”). L-awtorizzazzjoni biex tiġi applikata l-miżura speċjali ġiet sussegwentement emendata u estiża sal-31 ta' Diċembru 2018 bid-Deċiżjoni ta' Implimentazzjoni tal-Kunsill (UE) 2015/2429 (3).
                  
               
                     (2)
                  
                  
                     Il-miżura speċjali tillimita d-dritt ta' tnaqqis għal 50 % tat-taxxa fuq il-valur miżjud (VAT) fuq ix-xiri, il-kiri fit-tul, l-akkwist intra-Komunitarju u l-importazzjoni ta' karozzi tal-passiġġieri b'piż massimu awtorizzat ta' mhux aktar minn 3 500 kilogramma u li ma għandhomx aktar minn tmien sits minbarra s-sit tas-sewwieq, u n-nefqa relatata mal-manutenzjoni, it-tiswija u l-fjuwil ta' dawn il-karozzi tal-passiġġieri.
                  
               
                     (3)
                  
                  
                     Permezz ta' ittra rreġistrata mal-Kummissjoni fl-20 ta' Ġunju 2018, il-Latvja talbet awtorizzazzjoni biex tkompli tapplika l-miżura speċjali sabiex tkun tista' tirrestrinġi d-dritt ta' tnaqqis rigward in-nefqa fuq ċerti karozzi tal-passiġġieri li ma jintużawx esklużivament għal skopijiet ta' negozju.
                  
               
                     (4)
                  
                  
                     Il-Kummissjoni għaddiet it-talba li saret mil-Latvja lill-Istati Membri l-oħra permezz tal-ittra tas-7 ta' Settembru 2018. Bl-ittra tal-10 ta' Settembru 2018, il-Kummissjoni nnotifikat lil-Latvja li kellha l-informazzjoni kollha neċessarja għall-evalwazzjoni tat-talba.
                  
               
                     (5)
                  
                  
                     Kif meħtieġ mill-Artikolu 6(2) tad-Deċiżjoni ta' Implimentazzjoni (UE) 2015/2429, il-Latvja ressqet rapport li jinkludi l-analiżi tal-perċentwal iffissat għat-tnaqqis tal-VAT. Abbażi tal-informazzjoni disponibbli attwalment, il-Latvja tiddikjara li l-limitu ta' 50 % għadu ġustifikabbli u xieraq.
                  
               
                     (6)
                  
                  
                     Jenħtieġ li l-estensjoni tal-miżura speċjali tkun limitata fiż-żmien biex tkun tista' ssir analiżi tan-neċessità u l-effettività tagħha u tal-perċentwal xieraq. Fid-dawk tal-impatt pożittiv tal-miżura speċjali fuq il-piż amministrattiv għall-kontribwenti u l-awtoritajiet tat-taxxa, jenħtieġ għalhekk li l-Latvja tkun awtorizzata tkompli tapplika l-miżura speċjali għal perjodu limitat, sal-31 ta' Diċembru 2021.
                  
               
                     (7)
                  
                  
                     Jekk il-Latvja tqis li estensjoni ulterjuri tal-miżura speċjali wara l-2021 tkun neċessarja, jenħtieġ li tressaq rapport lill-Kummissjoni li jinkludi analiżi tal-perċentwal applikat, flimkien ma' talba għal estensjoni, sal-31 ta' Marzu 2021.
                  
               
                     (8)
                  
                  
                     Il-miżura speċjali se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha impatt negattiv fuq ir-riżorsi proprji tal-Unjoni li jirriżultaw mill-VAT.
                  
               
                     (9)
                  
                  
                     Għalhekk, jenħtieġ li d-Deċiżjoni ta' Implimentazzjoni 2013/191/UE tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            L-Artikolu 6 tad-Deċiżjoni ta' Implimentazzjoni 2013/191/UE huwa sostitwit b'dan li ġej:
            
               
                  “Artikolu 6
                  
                     1.   Din id-Deċiżjoni għandha tapplika mill-1 ta' Jannar 2016 u għandha tiskadi fil31 ta' Diċembru 2021.
                  
                  
                     2.   Kull talba għall-estensjoni tal-awtorizzazzjoni prevista f'din id-Deċiżjoni għandha titressaq lill-Kummissjoni sal-31 ta' Marzu 2021 u għandha tiġi akkumpanjata minn rapport li jinkludi analiżi tal-perċentwal stabbilit fl-Artikolu 1.”
                  
               
            
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
            Għandha tapplika mill-1 ta' Jannar 2019.
         
         
            Artikolu 3
            Din id-Deċiżjoni hija indirizzata lir-Repubblika tal-Latvja.
         
         
            Magħmul fi Brussell, l-4 ta' Diċembru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  ĠU L 347, 11.12.2006, p. 1.
         
            (2)  Id-Deċiżjoni ta' Implimentazzjoni tal-Kunsill 2013/191/UE tat-22 ta' April 2013 li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 113, 25.4.2013, p. 11).
         
            (3)  Id-Deċiżjoni ta' Implimentazzjoni tal-Kunsill (UE) 2015/2429 tal-10 ta' Diċembru 2015 li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 334, 22.12.2015, p. 15).